በከተማችን ብቻ ሳይሆን በመላው የአገራችን ክልሎች ልማት አለ፡፡ ይህ የማይካድ እውነት ነው፡፡ ባቡርን ጨምሮ የትራንስፖርት ልማት አለ፡፡ የኢንዱስትሪው ልማት፣ ብዛት ያላቸው የሕንፃ ግንባታዎች፣ ሪል ስቴቶችና የጋራ መኖሪያ ቤቶች፣ የተለያዩ ፋብሪካዎች፣ በቅርቡ ተግባራዊ ይደረጋሉ ተብለው የታሰቡት የኢንዱስትሪ ፓርኮች ሌሎችም ግንባታዎችና መሰል ሥራዎች በሙሉ የኤሌክትሪክ ኃይል ያስፈልጋቸዋል፡፡ በተለይ በገጠሩ አካባቢ የሚኖሩት ወገኖቻችን ከኃይል አቅርቦቱ መቋደሳቸውን ሳንዘነጋ ነው፡፡ ዕድገቱ መልካም ነው፡፡ ነገር ግን ሥራችን ሁሉ በዕቅድ ላይ የተመሠረተ ሊሆን ይገባዋል፡፡ አካሄዳችን ‹‹በአቦስጡኝ›› ላይ የተመሠረተ አይሁን፡፡